เนชั่นทีวี

ประวัติ

เนชั่น แชนแนล ออกอากาศครั้งแรกเมื่อ วันที่ 1 มิถุนายน พ.ศ. 2543 เวลา 12.00 น. ทาง สถานีโทรทัศน์ยูบีซี ช่อง 8 โดยเริ่มออกอากาศด้วยภาพบรรยากาศสดในเฮลิคอปเตอร์ของสถานีฯ โดยมีรุ่งนภา กมลนรนาถ ประจำอยู่ที่เฮลิคอปเตอร์ เพื่อเตรียมลงจอด ณ อาคารอินเตอร์ลิงก์ทาวเวอร์ ก่อนจะตัดภาพไปที่ห้องข่าวของสถานีฯ เพื่อให้นายสุทธิชัย หยุ่น ผู้ร่วมก่อตั้งเครือเนชั่น กล่าวเปิดสถานีอย่างเป็นทางการ โดยในช่วงท้ายของคำประกาศเปิดสถานี รุ่งนภาและผู้สื่อข่าวอื่นๆ ได้กล่าวตอบคำถามที่นายสุทธิชัยกล่าวว่า "นักข่าวของเราทุกคน พร้อมหรือยังครับ" โดยกล่าวว่า "พร้อมแล้ว" โดยปรากฏทีละคน ก่อนที่นายสุทธิชัยจะกล่าวปิดว่า "เราขอมอบเนชั่นแชนแนล เป็นสมบัติของประชาชนคนไทยทุกท่านครับ" ก่อนจะตกภาพเฮลิคอปเตอร์ที่กำลังบินผ่านอาคาร ก่อนจะตกเข้าสู่ไอเดนท์ของสถานี และเริ่มด้วยรายการข่าว "เนชั่นทันสถานการณ์ 12:00 น." โดยผู้ประกาศข่าวคู่แรกในวันนั้น คือ กนก รัตน์วงศ์สกุล และ รุ่งนภา กมลนรนาถ โดยมีทีมข่าว 400 คน และกองบรรณาธิการหนังสือพิมพ์ในเครือเนชั่น โดยมี นายอดิศักดิ์ ลิมปรุ่งพัฒนกิจ เป็นบรรณาธิการเนชั่นทีวี บริหารงานโดย บริษัท เนชั่น บรอดแคสติ้ง คอร์ปอเรชั่น จำกัด (มหาชน) ในเครือเนชั่นกรุ๊ป
ต่อมาในวันที่ 1 พฤษภาคม พ.ศ. 2546 เนชั่น แชนแนล ได้ย้ายการออกอากาศ จาก ยูบีซี 8 มาสู่ สถานีโทรทัศน์ไททีวี ช่อง 1 ผ่านทางระบบ MMDS ครอบคลุมรัศมีในเขตกรุงเทพฯ และปริมณฑล โดยให้เหตุผลว่า มีอำนาจรัฐเข้าแทรกแซง โดยคืนก่อนหน้านั้น 1 วัน (30 เมษายน พ.ศ. 2546) เนชั่นแชนแนลได้จัดรายการพิเศษ "Memory Night" เพื่อเตรียมอำลาผู้ชมทางยูบีซี 8 โดยนายสุทธิชัย หยุ่น เป็นผู้ดำเนินรายการ และมีคณะผู้ประกาศข่าวของสถานีร่วมในรายการดังกล่าว  นอกจากนี้ บริษัท เอ็มดีเอส ของ ออสเตรเลีย ได้ลงนามในสัญญาซื้อรายการจากเนชั่นทีวี เพื่อนำไปออกอากาศผ่านดาวเทียม และ ผลิตช่องรายการใหม่ ให้กับ สถานีโทรทัศน์ WETV จังหวัดเชียงใหม่ ทางช่อง 9 ภายใต้ชื่อ Nation Channel Chiangmai
ปัจจุบัน Nation TV ได้ทำการส่งสัญญาณผ่าน ดาวเทียมไทยคม 5 ในระบบ C-Band และ ดาวเทียมไทยคม 5 ในระบบ Ku-Band ให้ผู้ที่มีจานรับสัญญาณดาวเทียมที่อยู่ในประเทศไทย และภูมิภาคเอเชีย สามารถรับชมได้ฟรี ที่ช่องหมายเลข 22 โดยไม่ต้องเสียค่าบริการรายเดือนใดๆ ทั้งสิ้น

เนชั่นทีวีในระบบดิจิทัล

เมื่อวันที่ 27 ธันวาคม พ.ศ. 2556 บริษัท เนชั่น บรอดแคสติง คอร์ปอเรชั่น จำกัด (มหาชน) ชนะการประมูลช่องรายการข่าวในระบบดิจิทัล ในช่องหมายเลข 22 โดยใช้ชื่อ "เนชั่นทีวี" (อังกฤษ: Nation TV) พร้อมปรับปรุงตราสัญลักษณ์ ให้มีความทันสมัยมากยิ่งขึ้น และในวันที่ 1 มกราคม พ.ศ. 2558 เนชั่นทีวีได้ปรับอัตลักษณ์อีกครั้ง โดยเป็นตัวอักษร N อยู่ในวงกลม ลอยตัวอยู่เหนือตัวอักษร Nation ซึ่งมาจากอัตลักษณ์เดิม แต่นำลูกโลกออก พร้อมปรับอัตราส่วนจอเป็น 16:9 เช่นเดียวกับสถานีโทรทัศน์ดิจิทัลอื่นๆ แต่บางกรณี เช่น ภาพในห้องส่ง ยังคงเป็นอัตราส่วน 4:3 เช่นเดิม จนกระทั่งเมื่อมีการย้ายห้องส่งของสถานีไปยังห้องส่ง ณ เดอะโคสท์ไลฟ์สไตล์มอลล์ เขตบางนา กรุงเทพมหานคร รวมถึงจัดซื้ออุปกรณ์และระบบการออกอากาศใหม่ที่ห้องส่งหลักอาคารอินเตอร์ลิงก์ รายการของเนชั่นทีวีทุกรายการจึงออกอากาศในอัตราส่วนจอ 16:9

รายการ

รายการต่างๆ ของเนชั่นทีวีที่มีชื่อเสียง อาทิ เก็บตกจากเนชั่น ดำเนินรายการโดยกนก รัตน์วงศ์สกุล และธีระ ธัญไพบูลย์, ชีพจรโลก กับสุทธิชัย หยุ่น, คมชัดลึก ที่สร้างชื่อให้กับสรยุทธ สุทัศนะจินดา ก่อนจะลาออกจากเครือเนชั่น หลังจากย้ายไปยังไททีวีราว 3 สัปดาห์
นอกจากนี้ บริษัท เนชั่น บรอดแคสติ้ง คอร์ปอเรชั่น จำกัด (มหาชน) ยังเคยผลิตรายการโทรทัศน์ เสนอทางช่องโทรทัศน์ภาคพื้นดินระบบแอนะล็อกคือ โมเดิร์นไนน์ทีวี ประกอบด้วย ชีพจรโลกวันนี้/ชีพจรโลกกับสุทธิชัย หยุ่น, เช้าข่าวข้น คนข่าวเช้า/ข่าวข้นคนข่าว (ปัจจุบันทั้งสองรายการแยกออกจากสถานีเดิมและย้ายมาออกอากาศทางเนชั่นทีวี ในชื่อข่าวข้นรับอรุณ (ภายหลังเป็นรายการ เนชั่นข่าวเช้า) และข่าวข้นคนเนชั่น), จุดชนวนความคิด, อี-ไลฟ์ อี-บิสสิเนส, เขียวยกแผง และก๊วนเศรษฐกิจ ส่วน ททบ.5 ประกอบด้วย สยามเช้านี้ และถูกผิดคิดเอง

#เนชั่นโป๊ะแตก

ในรายการข่าวข้นคนเนชั่น คืนวันที่ 19 มีนาคม พ.ศ. 2562 หรือ 5 วันก่อนการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ได้มีการนำคลิปเสียงการสนทนาซึ่งอ้างว่าเป็นเสียงของอดีตนายกรัฐมนตรีกับหัวหน้าพรรคการเมืองพรรคหนึ่ง และมีการทำกราฟิกเงาบนพื้นหลังสีแดง พร้อมกับการขึ้นอักษรบรรยายบนหน้าจอ ซึ่งมีเนื้อหาคล้ายกับการต่อรองตำแหน่งทางการเมือง
หลังคลิปเสียงนั้นออกอากาศ ผู้ใช้สังคมออนไลน์ส่วนหนึ่งวิพากษ์วิจารณ์และตรวจสอบหาที่มาของคลิปเสียง พบว่า เป็นการตัดต่อจากคลิปวีดีโอที่มีอยู่เดิม โดยมีการปรากฏเสียงช่วงหนึ่งของวีดีโอที่นายทักษิณ ชินวัตร ขณะดำรงตำแหน่งนายกรัฐมนตรี กำลังสอนวิชาคณิตศาสตร์ให้กับนักเรียน ณ โรงเรียนสามเสนวิทยาลัย  ซึ่งเป็นส่วนหนึ่งของการประชุมทางไกลในโครงการหนึ่งอำเภอหนึ่งโรงเรียนในฝัน เมื่อวันที่ 25 กันยายน พ.ศ. 2546 ซึ่งมีการแพร่ภาพผ่านสถานีวิทยุโทรทัศน์แห่งประเทศไทย ช่อง 11 ในขณะนั้น และเสียงบางส่วนของคลิปการให้สัมภาษณ์ของทักษิณกับบีบีซีไทย เผยแพร่เมื่อวันที่ 22 มิถุนายน พ.ศ. 2561 
หลังจากรายการในคืนนั้น เมื่อวันที่ 20 มีนาคม ปีเดียวกัน เนชั่นทีวีได้ให้นายธนาธร จึงรุ่งเรืองกิจ หัวหน้าพรรคอนาคตใหม่ ชี้แจงผ่านการสัมภาษณ์สดทางโทรศัพท์ในรายการ "เก็บตกจากเนชั่นภาคเที่ยง" โดยธนาธรประณามการกระทำของเนชั่นทีวีอย่างรุนแรง ส่งผลให้ผู้บริหารเนชั่นทีวีไม่พอใจ และขู่จะฟ้องดำเนินคดีนายธนาธร
หลังจากเหตุการณ์นี้ ทำให้แฮชแท็ก #เนชั่นโป๊ะแตก ติดอันดับหนึ่งบนเทรนด์ทวิตเตอร์ประเทศไทย และต่อมาหลังจากที่ทางเนชั่นทีวีขู่ฟ้องนายธนาธร ก็ได้มีแฮชแท็ก #ถอนโฆษณาเนชั่น เกิดขึ้น โดยผู้ใช้สังคมออนไลน์ได้รณรงค์ให้ต่อต้านบริษัทห้างร้านต่างๆ ที่ซื้อโฆษณาในช่อง เพื่อให้บริษัทห้างร้านเหล่านั้นยอมถอนโฆษณาออกจากช่องเพื่อแสดงความรับผิดชอบ